Document ID: 32005R1805

KOMISIJAS REGULA (EK) Nr. 1805/2005
(2005. gada 3. novembris),
ar kuru groza Regulu (EK) Nr. 356/2005, ar ko nosaka sīki izstrādātus noteikumus pasīvo zvejas rīku un rāmju traļu marķēšanai un identificēšanai
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1993. gada 12. oktobra Regulu (EEK) Nr. 2847/93, ar kuru izveido kontroles sistēmu, kas piemērojama kopējai zivsaimniecības politikai (1), un jo īpaši tās 5. panta c) apakšpunktu un 20.a panta 3. punktu,
tā kā:
(1)
Kopējā zivsaimniecības politikā jāprecizē pasīvo zvejas rīku marķēšana un identificēšana. Tādēļ tika pieņemta Komisijas 2005. gada 1. marta Regula (EK) Nr. 356/2005, ar ko nosaka sīki izstrādātus noteikumus pasīvo zvejas rīku un rāmju traļu marķēšanai un identificēšanai (2).
(2)
Gūtā pieredze un jaunākā informācija no dalībvalstīm liecina, ka starpposmā izvietoto stoderu piestiprināšana, kā paredzēts Regulas (EK) Nr. 356/2005 14. pantā, rada praktiskas grūtības.
(3)
Jāpārskata starpposmā izvietotu stoderu uzstādīšanas biežums, ievērojot īpašos apstākļus, kas dominē dažādos Kopienas zvejas rajonos.
(4)
Šajā regulā paredzētie pasākumi ir saskaņā ar Zivsaimniecības un akvakultūras pārvaldības komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 356/2005 14. pantu aizstāj ar šādu pantu:
“14. pants
Starpposmu stoderes
1. Pasīvajam zvejas rīkam, kas ir garāks par piecām jūras jūdzēm, starpposmā izvietotās stoderes piestiprina šādi:
a)
starpposmā izvietotās stoderes uzstāda ne tālāk kā piecu jūras jūdžu attālumā tā, lai neviena no zvejas rīka daļām, kas ir piecas jūras jūdzes gara vai garāka, nebūtu bez marķējuma;
b)
starpposmā izvietotajām stoderēm ir tādi paši rādītāji kā gala stoderei austrumu sektorā, izņemot to, ka karodziņi ir baltā krāsā.
2. Atkāpjoties no 1. punkta, Baltijas jūrā starpposmā izvietotās stoderes piestiprina pasīvam zvejas rīkam, kas ir garāks par vienu jūras jūdzi. Starpposmā izvietotās stoderes uzstāda ne tālāk kā vienas jūras jūdzes attālumā tā, lai neviena no zvejas rīka daļām, kas ir vienu jūras jūdzi gara vai garāka, nebūtu bez marķējuma.
Starpposmā izvietotajām stoderēm ir tādi paši rādītāji kā gala stoderei austrumu sektorā, izņemot šādus rādītājus:
a)
karodziņi ir baltā krāsā;
b)
katra piektā starpposmā izvietotā stodere ir aprīkota ar radara atstarotāju, kas atstarojas vismaz divu jūras jūdžu attālumā.”
2. pants
Regulas (EK) Nr. 356/2005 15. pantu aizstāj ar šādu pantu:
“15. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
To piemēro no 2006. gada 1. janvāra.”
3. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2005. gada 3. novembrī

Labels: 15
6